**Δομή Σχεδίου Μαθήματος**

**1. ΤΑΥΤΟΤΗΤΑ ΣΧΕΔΙΟΥ ΜΑΘΗΜΑΤΟΣ**

#### **Τίτλος Σχεδίου Μαθήματος:** Συνεργατικά Έγγραφα

***Βαθμίδα - Τάξη:*** Α΄ Λυκείου

***Εμπλεκόμενες γνωστικές περιοχές και συμβατότητα με ΠΣ:*** Το σχέδιο μαθήματος απευθύνεται σε μαθητές/τριες της Α΄ τάξης του Λυκείου και καλύπτει μέρος της ύλης του Βιβλίου «Εφαρμογές Πληροφορικής (Α Λυκείου)» και συγκεκριμένα μέρος της ενότητας 13.3 Εφαρμογές υπηρεσιών Νέφους.

***Χρονική διάρκεια:*** 2 Διδακτικές ώρες

**2. ΣΚΕΠΤΙΚΟ ΣΧΕΔΙΟΥ ΜΑΘΗΜΑΤΟΣ**

Οι μαθητές/τριες έχουν κατακτήσει γνώσεις επεξεργασίας κειμένου και διαχείρισης αρχείων, συχνά όμως δυσκολεύονται να αξιοποιήσουν πλήρως τις συνεργατικές υπηρεσίες επεξεργασίας εγγράφων. Βασικός στόχος του σχεδίου μαθήματος είναι να πειραματιστούν οι μαθητές/τριες με τις υπηρεσίες που προσφέρονται από το Πανελλήνιο Σχολικό Δίκτυο για τη δημιουργία - διαχείριση εγγράφων και τη συνεργασία από απόσταση.

**3. ΠΡΟΑΠΑΙΤΟΥΜΕΝΕΣ ΓΝΩΣΕΙΣ ΚΑΙ ΕΠΙΘΥΜΗΤΕΣ ΔΕΞΙΟΤΗΤΕΣ**

Οι μαθητές/τριες θα πρέπει να μπορούν να περιηγηθούν στον Παγκόσμιο Ιστό με τη χρήση του φυλλομετρητή Ιστού και να έχουν βασικές γνώσεις χειρισμού υπολογιστή όσον αφορά τη διαχείριση αρχείων και φακέλων.

**4. ΣΚΟΠΟΣ ΣΧΕΔΙΟΥ ΜΑΘΗΜΑΤΟΣ - ΠΡΟΣΔΟΚΩΜΕΝΑ ΜΑΘΗΣΙΑΚΑ ΑΠΟΤΕΛΕΣΜΑΤΑ**

**Σκοπός σχεδίου μαθήματος:**

Οι μαθητές/τριες

* να γνωρίσουν το περιβάλλον της εφαρμογής των Συνεργατικών Εγγράφων +γραφίς του Πανελλήνιου Σχολικού Δικτύου
* να πειραματιστούν με την διαχείριση αρχείων στην εφαρμογή Συνεργατικών Εγγράφων +γραφίς του Πανελλήνιου Σχολικού Δικτύου
* να πειραματιστούν με τον διαμοιρασμό αρχείων στην εφαρμογή Συνεργατικών Εγγράφων +γραφίς του Πανελλήνιου Σχολικού Δικτύου
* να πειραματιστούν με την επεξεργασία κειμένου στην εφαρμογή Συνεργατικών Εγγράφων +γραφίς του Πανελλήνιου Σχολικού Δικτύου

**Προσδοκώμενα Μαθησιακά Αποτελέσματα:**

Οι μαθητής/τρια θα πρέπει να είναι ικανός/η να δημιουργεί, να επεξεργάζεται και να διαχειρίζεται έγγραφα εργαζόμενος συνεργατικά με εφαρμογές Νέφους.

**5. ΟΡΓΑΝΩΣΗ ΤΗΣ ΔΙΔΑΣΚΑΛΙΑΣ ΚΑΙ ΑΠΑΙΤΟΥΜΕΝΗ ΥΛΙΚΟΤΕΧΝΙΚΗ ΥΠΟΔΟΜΗ**

Το σχέδιο μαθήματος υλοποιείται στο Σχολικό Εργαστήριο Πληροφορικής και Επικοινωνιών Ηλεκτρονικών Υπολογιστών (Σ.Ε.Π.Ε.Η.Υ.). Διαρκεί 2 διδακτικές ώρες. Οι μαθητές/τριες εργάζονται σε ομάδες των δύο ατόμων. Οι μαθητές/τριες καλούνται να ακολουθήσουν τις οδηγίες ενός έντυπου φύλλου εργασίας. Στον/στην έναν/μία μαθητή/τρια ανατίθεται ο ρόλος του/της χειριστή/στριας του διαδραστικού πίνακα και του διαδραστικού υλικού, ενώ στον/στην άλλο/άλλη η κατάλληλη συμπλήρωση του φύλλου εργασίας. Οι ρόλοι εναλλάσσονται όπως και οι ομάδες μαθητών που χειρίζονται τον διαδραστικό πίνακα. Είναι προαπαιτούμενο να υπάρχει πρόσβαση στο Διαδίκτυο και να είναι εγκατεστημένος ένας Φυλλομετρητής Ιστού σε κάθε ηλεκτρονικό υπολογιστή του εργαστηρίου και στον διαδραστικό πίνακα. Επίσης, θα πρέπει το διαδραστικό υλικό να είναι διαθέσιμο σε κάθε μαθητή/τρια είτε διαδικτυακά είτε σε κάποια συσκευή αποθήκευσης των υπολογιστών του εργαστηρίου είτε μέσω του διαδραστικού πίνακα. Επιπλέον, οι μαθητές/τριες θα πρέπει έχουν λογαριασμό στο Πανελλήνιο Σχολικό Δίκτυο και να γνωρίζουν τα στοιχεία σύνδεσής τους. Η χρήση του διαδραστικού πίνακα και των δυνατοτήτων του από τον/την εκπαιδευτικό ή από κάποιον/κάποια μαθητή/τρια, συνεισφέρει σε διαφορετικές φάσεις της πραγματοποίησης των δραστηριοτήτων του σχεδίου μαθήματος.

**6. ΔΙΔΑΚΤΙΚΗ ΠΡΟΣΕΓΓΙΣΗ**

Η διδακτική μεθοδολογία βασίζεται στη θεωρία του εποικοδομισμού και στην ομαδοσυνεργατική μάθηση (δραστηριότητες και ασκήσεις σε ομάδες). Οι μαθητές/τριες καλούνται να πειραματιστούν με την εφαρμογή Συνεργατικών Εγγράφων +γραφίς του Πανελλήνιου Σχολικού Δικτύου, να την εξερευνήσουν και να ανακαλύψουν τις δυνατότητές της. Οι μαθητές/τριες έχουν στη διάθεση τους ένα φύλλο εργασίας που τους καθοδηγεί και κατάλληλο διαδραστικό υλικό με το οποίο αλληλοεπιδρούν στον διαδραστικό πίνακα, αξιοποιώντας τις δυνατότητες του. Δημιουργείται έτσι ένα πιο ελκυστικό περιβάλλον μάθησης, που κεντρίζει το ενδιαφέρον των μαθητών/τριων αφού η ενσωμάτωση πολυμέσων, όπως βίντεο, ήχοι, εικόνες, διαγράμματα βοηθούν στην παρουσίαση της πληροφορίας με τρόπους που καλύπτουν διαφορετικά μαθησιακά στυλ (οπτικό, ακουστικό, κιναισθητικό). Επίσης ενθαρρύνεται η συνεργασία μέσα στην τάξη, καθώς μαθητές/τριες και εκπαιδευτικοί μπορούν να εργάζονται ταυτόχρονα στον διαδραστικό πίνακα  ενισχύοντας τη συλλογικότητα και την ενεργητική μάθηση. Επίσης, επειδή ο διαδραστικός πίνακας  δίνει τη δυνατότητα αποθήκευσης των σημειώσεων, των σχολίων και των σχεδίων που γίνονται πάνω στο εκπαιδευτικό υλικό, διευκολύνεται η ανασκόπηση και η μελέτη του εκπαιδευτικού υλικού από τους/τις μαθητές/τριες. Ο/Η εκπαιδευτικός έχει καθοδηγητικό ρόλο. Η διαμορφωτική αξιολόγηση πραγματοποιείται κατά την υλοποίηση των δραστηριοτήτων και των ασκήσεων και μέσω διαδραστικών ερωτήσεων κλειστού τύπου, οι οποίες παρέχουν την κατάλληλη ανάδραση.

**7. ΑΝΑΛΥΤΙΚΗ ΠΕΡΙΓΡΑΦΗ ΔΙΔΑΚΤΙΚΗΣ ΠΟΡΕΙΑΣ**

Δίνεται το φύλλο εργασίας στους/στις μαθητές/τριες. Οι δραστηριότητες υλοποιούνται στον διαδραστικό πίνακα. Οι μαθητές/τριες αλληλοεπιδρούν με το υλικό στον διαδραστικό πίνακα, ώστε να βοηθηθούν στη συμπλήρωση του φύλλου εργασίας. Οι μαθητές/τριες μέσω των δραστηριοτήτων εισάγονται στην εφαρμογή Συνεργατικών Εγγράφων +γραφίς του Πανελλήνιου Σχολικού Δικτύου και ανακαλύπτουν τις δυνατότητές της. Τέλος οι μαθητές/τριες αξιολογούν τις γνώσεις που απέκτησαν με διαδραστικές ερωτήσεις κλειστού τύπου. Ο ρόλος του/της εκπαιδευτικού περιορίζεται στην καθοδήγηση και την ενθάρρυνση των μαθητών/τριών.

**8. ΠΙΘΑΝΕΣ ΕΠΕΚΤΑΣΕΙΣ - ΠΡΟΣΑΡΜΟΓΕΣ ΣΧΕΔΙΟΥ ΜΑΘΗΜΑΤΟΣ**

Το εκπαιδευτικό υλικό όπως και το υλικό που προκύπτει από την εφαρμογή του σεναρίου στον διαδραστικό πίνακα μπορεί να αναρτηθεί σε πλατφόρμα ασύγχρονης εκπαίδευσης ώστε οι μαθητές/τριες να μπορούν να ασχοληθούν με τις δραστηριότητες ακόμη και από το σπίτι τους.

**9. ΒΙΒΛΙΟΓΡΑΦΙΑ – ΔΙΚΤΥΟΓΡΑΦΙΑ**

Εφαρμογές Πληροφορικής (Α Λυκείου), Ινστιτούτο Τεχνολογίας Υπολογιστών και Εκδόσεων Διόφαντος, ISBN 0100000012202263

Συνεργατικά Έγγραφα Πανελλήνιο Σχολικό Δίκτυο (https://grafis.sch.gr/)

**10. ΠΑΡΑΡΤΗΜΑ**

**Φύλλα εργασίας** *(που θα δοθούν σε μαθητές και μαθήτριες)*